作者:趙汝騰
標題:沁園春
內容:人道恥堂，直聲勁氣，勝如鶴山。記殿庭叱禹，風生九陛，都亭劾冀，影攝群奸。海內英豪，如公有幾，此地相逢同左官。丹青閣，望煙雲縹緲，曾共憑欄。憂時空見眉端。嘆西事何由聖慮寬。使蜀居諸葛，兵屯自肅，朝留一範，賊膽須寒。天欲興唐，昴應相漢，立取勳名久遠看。秋香耐，笑菊潭胡廣，汙簡何顏。